ตลท.ไม่ห่วงกม.แปรรูปทันใช้ปี’56
ตลาดหลักทรัพย์ไม่ห่วงรัฐบาลเปลี่ยน ยันกฎหมายแปรรูปเข้าสภาไตรมาส 3 นี้ เริ่มใช้ปี 2556
21 ส.ค. 2554

ตลาดหลักทรัพย์ไม่ห่วงรัฐบาลเปลี่ยน ยันกฎหมายแปรรูปเข้าสภาไตรมาส 3 นี้ เริ่มใช้ปี 2556
นายวิรไท สันติประภพ รองผู้จัดการ ตลาดหลักทรัพย์แห่งประเทศไทย เปิดเผยว่า การแก้กฎหมายแปรรูปตลาดหลักทรัพย์ยังคงเดินหน้าตามแผนเดิม แม้ว่าจะมีการเปลี่ยนแปลงรัฐบาลแต่ไม่ได้ทำให้การทำงานด้านกฎหมายติดขัด ขณะนี้อยู่ระหว่างการพิจารณาของกฤษฎีกา หลังจากนั้นขอความเห็นชอบจากคณะรัฐมนตรี (ครม.) ใหม่ และน่าจะเข้าสภาผู้แทนราษฎรได้ในช่วงเดือน ต.ค.พ.ย.นี้ คาดกฎหมายแปรรูปน่าจะแล้วเสร็จในปี 2555 และบังคับใช้ในปี 2556 
สำหรับผลจากพัฒนาการของกลุ่มตลาดหลักทรัพย์ในหลายๆ ด้าน ส่งผลให้สภาพคล่องของตลาดหุ้นไทยเพิ่มขึ้น โดยพบว่าสัดส่วนมูลค่าการซื้อขายหลักทรัพย์ต่อมูลค่าหลักทรัพย์ตามราคาตลาด (Share Turnover Velocity) ขณะนี้อยู่ที่ 80% สูงที่สุดในภูมิภาคเอเชียตะวันออกเฉียงใต้ 
ขณะที่มูลค่าการซื้อขายเฉลี่ยต่อวันในครึ่งปีแรก อยู่ที่ 3.08 หมื่นล้านบาทต่อวัน เพิ่มขึ้น 43.69% สูงขึ้นใกล้เคียงกับตลาดหลักทรัพย์สิงคโปร์
ตลาดหุ้นไทยยังมีโอกาสจะผลักดันให้มูลค่าการซื้อขายเพิ่มมากขึ้นได้จากแผนขยายฐานนักลงทุน เพิ่มช่องทางการลงทุนผ่านระบบอินเทอร์เน็ตของธนาคารพาณิชย์ รวมถึงการออกสินค้าใหม่ๆ ซึ่งในเดือน ส.ค.นี้ จะมีกองทุนอีทีเอฟทองคำเข้าจดทะเบียนในตลาดหลักทรัพย์ และสัญญาซื้อล่วงหน้าอ้างอิงน้ำมัน (ออยล์ฟิวเจอร์ส) และการโรดโชว์ในกลุ่มประเทศใหม่ๆ เช่น เนเธอร์แลนด์ จีน มาเลเซีย เป็นต้น 
ดังนั้น ในช่วงครึ่งปีแรกนักลงทุนต่างประเทศขายสุทธิในตลาดหุ้นไทยเพียงแห่งเดียวในภูมิภาคมูลค่า 884 ล้านเหรียญสหรัฐ เพราะความไม่แน่นอนทางการเมืองในช่วงเดือน มิ.ย. และกังวลเรื่องกรีซ ส่งผลให้สิ้นเดือน มิ.ย. ดัชนีหุ้นไทยอยู่ที่ 1,041.48 จุด ลดลง 3.01% จากเดือน พ.ค. แต่ปรับตัวขึ้น 0.84% จากช่วงเดียวกันปีก่อน
อัตราปันผลตอบแทนของตลาดหลักทรัพย์ไทยยังคงสูงสุดในภูมิภาคต่อเนื่องเป็นเดือนที่ 8 นับตั้งแต่เดือน พ.ย. 2553 โดยอยู่ที่ระดับ 3.70% และมูลค่าตลาดรวม (มาร์เก็ตแคป) อยู่ที่ 8.5 ล้านล้านบาท เพิ่มขึ้น 2.14% จากสิ้นปี 2553
ดังนั้น รอบ 6 เดือนที่ผ่านมาบริษัทจดทะเบียน (บจ.) มีการะดมทุน มูลค่ารวม 7.09 หมื่นล้านบาท เพิ่มขึ้น 43.27% จากช่วงเดียวกันปีก่อน ผ่านตลาดแรก 1.25 หมื่นล้านบาท และตลาดรอง 5.84 หมื่นล้านบาท